สันติ ปิยะทัต

สันติ ปิยะทัต (เกิด 17 มกราคม พ.ศ. 2511) เป็นนักธุรกิจและนักการเมืองชาวไทย ปัจจุบันดำรงตำแหน่งรัฐมนตรีประจำสำนักนายกรัฐมนตรี และประธานกรรมการคุ้มครองผู้บริโภค ในรัฐบาลอนุทิน ชาญวีรกูล

 ประวัติ 
สันติเกิดเมื่อวันที่ 17 มกราคม พ.ศ. 2511 เป็นบุตรนายฮวด นางมนูญ ปิยะทัต สำเร็จการศึกษาระดับปริญญาตรี จากคณะนิติศาสตร์ มหาวิทยาลัยธรรมศาสตร์, ระดับปริญญาโท จากคณะนิติศาสตร์ จุฬาลงกรณ์มหาวิทยาลัย ก่อนเดินทางไปศึกษาต่อที่สหรัฐอเมริกา และได้รับปริญญาโทใบที่ 2 ในสาขาวิชากฎหมายระหว่างประเทศและกฎหมายเปรียบเทียบ จากคณะนิติศาสตร์ สถาบันเทคโนโลยีแห่งรัฐอิลลินอยส์ วิทยาลัยกฎหมายชิคาโก-เคนต์ หลังจากนั้นได้เดินทางกลับประเทศไทย และสำเร็จการศึกษาจากสำนักอบรมศึกษากฎหมายแห่งเนติบัณฑิตยสภา ในพระบรมราชูปถัมภ์ เป็นเนติบัณฑิตไทยในเวลาต่อมา

ด้านครอบครัวสมรสกับนางวลีรัตน์ ปิยะทัต (สกุลเดิม: กวีวิศาลตระกูล)

 การทำงาน 
สันติเริ่มต้นการทำงานในปี พ.ศ. 2535 ในตำแหน่งนิติกร กองยกร่างกฎหมาย สำนักงานคณะกรรมการกฤษฎีกา สังกัดสำนักนายกรัฐมนตรี 

ต่อมาในปี พ.ศ. 2540 สันติได้ก่อตั้งบริษัท สันติ ปิยะทัต แอนด์ แอสโซซิเอทส์ จำกัด (ชื่อเดิม: บริษัท กฎหมาย เอเชีย อินเตอร์ ลอว์ จำกัด) และเป็นทนายความประจำบริษัทดังกล่าว 

ต่อมาในปี พ.ศ. 2554 สันติดำรงตำแหน่งอนุกรรมการไต่สวนข้อเท็จจริง ของคณะกรรมการป้องกันและปราบปรามการทุจริตแห่งชาติ (ป.ป.ช.) และต่อมาเป็นที่ปรึกษาฝ่ายกฎหมายให้กับคณะอนุกรรมาธิการการเกษตรและสหกรณ์ของสภานิติบัญญัติแห่งชาติ

ต่อมาในปี พ.ศ. 2561 สันติได้รับการแต่งตั้งให้ดำรงตำแหน่งประธานกรรมการของบริษัท ไทยเศรษฐกิจประกันภัย จำกัด (มหาชน) (TSI) ที่ประกอบธุรกิจการประกันภัย และในปีเดียวกันนั้นยังได้รับการแต่งตั้งให้เป็นกรรมการผู้จัดการของบริษัท เค.ซี.พร็อพเพอร์ตี้ จำกัด (มหาชน) (KC) ธุรกิจพัฒนาอสังหาริมทรัพย์ โดยเข้ามาเพิ่มทุนและฟื้นฟูกิจการให้กับองค์กร ซึ่งในขณะนั้นมีสัดส่วนของผู้ถือหุ้นต่ำกว่าเกณฑ์ที่ตลาดหลักทรัพย์แห่งประเทศไทยกำหนดจนทำให้ถูกระงับการซื้อขายหลักทรัพย์ชั่วคราว จนกระทั่งได้กลับเข้าซื้อขายในตลาดหลักทรัพย์อีกครั้งเมื่อวันที่ 19 พฤษภาคม พ.ศ. 2565 จากนั้นจึงลาออกจากตำแหน่งเมื่อวันที่ 30 พฤศจิกายน ปีเดียวกัน ด้วยเหตุผลด้านสุขภาพ 

ในภายหลัง สันติเข้าดำรงตำแหน่งกรรมการและประธานกรรมการบริหารความเสี่ยงของบริษัท ทาคูนิ กรุ๊ป จำกัด (มหาชน) (TAKUNI) ผู้ดำเนินธุรกิจด้านพลังงาน ก่อนจะลาออกเมื่อวันที่ 8 กันยายน พ.ศ. 2568

 การเมือง 
เมื่อวันที่ 9 กันยายน พ.ศ. 2568 ทวี สุระบาล สมาชิกสภาผู้แทนราษฎรจังหวัดตรัง และสุธรรม จริตงาม สมาชิกสภาผู้แทนราษฎรจังหวัดนครศรีธรรมราช ซึ่งทั้งคู่สังกัดพรรคพลังประชารัฐ เดินทางมาที่พรรคภูมิใจไทย เพื่อเสนอชื่อของสันติ ปิยะทัต ให้อนุทิน ชาญวีรกูล นายกรัฐมนตรี พิจารณาทูลเกล้าฯ แต่งตั้งเป็นรัฐมนตรีในคณะรัฐมนตรีไทย คณะที่ 65 ในโควตาบุคคลภายนอกของพรรคพลังประชารัฐ โดยมีกระแสข่าวว่าจะดำรงตำแหน่งใดตำแหน่งหนึ่ง ระหว่างรัฐมนตรีช่วยว่าการกระทรวงสาธารณสุข กับรัฐมนตรีประจำสำนักนายกรัฐมนตรี

ต่อมาเมื่อวันที่ 19 กันยายน พ.ศ. 2568 พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าฯ แต่งตั้งให้สันติ ปิยะทัต เป็นรัฐมนตรีประจำสำนักนายกรัฐมนตรี ทั้งนี้ สันติได้รับมอบหมายให้กำกับดูแลหน่วยงานจำนวน 3 แห่ง คือ สำนักงานคณะกรรมการคุ้มครองผู้บริโภค (สคบ.) ซึ่งรวมถึงเป็นประธานกรรมการคุ้มครองผู้บริโภคแทนนายกรัฐมนตรีอนุทิน, สำนักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (ป.ย.ป.) และสำนักงานบริหารและพัฒนาองค์ความรู้ (องค์การมหาชน)

 อ้างอิง 

หมวดหมู่:รัฐมนตรีประจำสำนักนายกรัฐมนตรีไทย
หมวดหมู่:บุคคลจากคณะนิติศาสตร์ จุฬาลงกรณ์มหาวิทยาลัย
หมวดหมู่:บุคคลจากคณะนิติศาสตร์ มหาวิทยาลัยธรรมศาสตร์